钦定古今图书集成/明伦汇编/官常典/第633卷 > 源贺
## 钦定古今图书集成/明伦汇编/官常典/第633卷 > 源贺

按《魏书》本传，贺自署河西王秃发傉檀之子也。高宗
即位，贺为冀州刺史，上书曰：“今勍寇游魂于北，狡贼
负险于南，其在疆场，犹须防戍，自非大逆，赤手杀人
之罪，其坐赃及盗与过误之愆应入死者，皆可原命，
谪守边境。是则已断之体，更受全生之恩，徭役之家，
渐蒙休恩之惠。刑措之化，庶几在兹。”高宗纳之。已后
入死者皆恕死徙边。久之，谓群臣曰：“源贺劝朕宥诸
死刑，徙充北番诸戍，至今一岁，所活不少。生济之理
既多，边戍之兵有益。卿等，人人如贺，朕何忧哉！顾忆
诚言，利实广矣。”贺之临州，鞫狱以情，徭役简省。武邑
郡奸人石华告沙门道可与贺谋反，有司以闻，高宗
谓群臣曰：“贺诚心事国，朕为卿等保之。”精加讯检，华
果引诬。遣使者诏贺曰：“卿以忠诚款至，著自先朝，以
丹青之洁而受苍蝇之污。朕登时研检，已加极法，故
遣宣意。其善绥所莅，勿以嚣谤之言，致损虑也。”顾谓
左右曰：“以贺之忠诚，尚致其诬，不若是者，可无慎乎？”
时考殿最，贺治为第一，赐衣马器物，班宣天下。